
	Na temelju članka 11. Zakona o pravu na pristup informacijama („Narodne novine“, br. 25/13, 85/15 i 69/22), Jedinstveni upravni odjel Grada Grubišnoga Polja objavljuje:



SAVJETOVANJE S JAVNOŠĆU
o Prijedlogu Strategije zelene urbane obnove (SZUO) Grada Grubišnog Polja


Na web stranici Grada Grubišnoga Polja objavljuje se Prijedlog Strategije zelene urbane obnove (SZUO) Grada Grubišnog Polja te se poziva zainteresirana javnost na Savjetovanje o istoj.

Grad Grubišno Polje ugovorio je sa ovlaštenim izrađivačem, Regionalnom energetskom agencijom Sjever / REA Sjever, izradu Strategije zelene urbane obnove (SZUO) Grada Grubišnog Polja.

Strategija zelene urbane obnove (SZUO) Grada Grubišnog Polja predstavlja temeljni strateški dokument kojim se uspostavlja dugoročni okvir za održivo upravljanje prostorom, unapređenje kvalitete života stanovništva te jačanje otpornosti Grada i njegovih naselja na klimatske, demografske i gospodarske izazove u razdoblju od 2026. do 2035. godine. Dokument obuhvaća sustavnu analizu postojećih zelenih i otvorenih površina, prirodnih i krajobraznih vrijednosti, javnih prostora te izgrađenog fonda zgrada, s posebnim naglaskom na mogućnosti razvoja zelene infrastrukture i primjene načela kružnog gospodarenja prostorom i zgradama. Strategija prepoznaje potrebu revitalizacije postojećih, a dijelom nedovoljno iskorištenih prostora, uključujući napuštene i zapuštene objekte te površine unutar građevinskog područja, kako bi se potaknula njihova prenamjena i ponovno uključivanje u društveni i gospodarski život zajednice. Posebna pažnja posvećuje se očuvanju prirodnih resursa, jačanju mreže javnih zelenih površina, povezivanju urbanih i ruralnih dijelova grada te unaprjeđenju dostupnosti i funkcionalnosti javnog prostora za sve skupine stanovništva. Na temelju provedene analize stanja, identificiranih razvojnih potreba i potencijala te kroz dijalog s predstavnicima Grada, lokalnim dionicima i zainteresiranom javnošću, definirani su vizija razvoja, strateški ciljevi, prioritetna područja djelovanja te skup mjera i aktivnosti koje će u planskom razdoblju osigurati sustavno, plansko i financijski održivo unaprjeđenje prostora. Time Strategija postaje operativni alat za planiranje investicija, pripremu projekata i korištenje dostupnih nacionalnih i europskih izvora financiranja.

Izrada Strategije zelene urbane obnove Grada Grubišnog Polja oslanja se na Nacionalnu razvojnu strategiju Republike Hrvatske do 2030. godine („Narodne novine“ broj 13/21), koja predstavlja krovni dokument strateškog planiranja u Republici Hrvatskoj. U okviru navedene Strategije, razvoj zelene infrastrukture i primjena načela kružnog gospodarenja prostorom i zgradama prepoznati su kao sastavni dio razvojnog smjera 3 „Zelena i digitalna tranzicija“, odnosno strateškog cilja 8 „Ekološka i energetska tranzicija za klimatsku neutralnost“, s posebnim naglaskom na zaštitu prirodnih resursa i prilagodbu klimatskim promjenama. Operativni okvir za provedbu navedenih ciljeva dodatno je razrađen kroz Program razvoja zelene infrastrukture u urbanim područjima za razdoblje 2021. – 2030. („Narodne novine“ broj 147/21) te Program razvoja kružnog gospodarenja prostorom i zgradama za razdoblje 2021. – 2030. („Narodne novine“ broj 143/21). Ovi programi pružaju smjernice za evidentiranje i razvoj zelene infrastrukture, poticanje obnove i prenamjene postojećih zgrada, smanjenje potrošnje resursa te produljenje životnog vijeka građevina, što je osobito važno za jedinice lokalne samouprave s izraženim demografskim i prostornim izazovima.
Strategija zelene urbane obnove Grada Grubišnog Polja time predstavlja integrirani razvojni dokument kojim se usklađuju prostorno-planski, okolišni, infrastrukturni i društveni aspekti razvoja, uz istodobno poštivanje načela održivosti, otpornosti i racionalnog korištenja prostora. Njezina provedba doprinosit će stvaranju uređenijeg, funkcionalnijeg i klimatski otpornijeg urbanog i ruralnog prostora, usmjerenog na dugoročnu dobrobit lokalne zajednice.

Pozivamo zainteresiranu javnost da prouči Prijedlog Strategije zelene urbane obnove (SZUO) Grada Grubišnog Polja i do _23.11.2026. godine dostavi svoje prijedloge i mišljenja o istom na e-mail: komunalniodjel@grubisnopolje.hr.
Po završetku savjetovanja, svi pristigli prijedlozi i primjedbe biti će pregledani i razmotreni te će se o istima sastaviti Izvješće o usvojenim i odbijenim prijedlozima, a koje će biti objavljeno na web stranici Grada Grubišnoga Polja.
Jedinstveni upravni odjel Grada Grubišnoga Polja utvrdit će Prijedlog Strategije zelene urbane obnove (SZUO) Grada Grubišnog Polja koji će se uputiti Gradskom vijeću Grada Grubišnoga Polja na usvajanje.
U obrazloženju Prijedloga Strategije zelene urbane obnove (SZUO) Grada Grubišnog Polja bit će sadržan i sažetak o provedenom savjetovanju s javnošću.

Prijedlog Strategije zelene urbane obnove (SZUO) Grada Grubišnog Polja i Obrazac za dostavu prijedloga i mišljenja možete preuzeti na ovoj stranici u nastavku.

